**GRADIVO**

Strokovna komisija Ministrstva za kmetijstvo, gozdarstvo in prehrano objavlja

**JAVNI POZIV**

**za uvrstitev na stalni seznam primernih kandidatov za predstavnike ustanovitelja v SVETu zavodA za gozdove slovenije**

Strokovna komisija Ministrstva za kmetijstvo, gozdarstvo in prehrano javno poziva zainteresirane kandidate/-ke, da kandidirajo za uvrstitev na stalni seznam primernih kandidatov za imenovanje člana oziroma predstavnika Republike Slovenije v:

|  |  |
| --- | --- |
| Zavod: | **Zavod za gozdove Slovenije, Večna pot 2, 1001 Ljubljana** |
| Organ : | **Svet Zavoda** |

Rok za oddajo vloge je 15 dni od objave tega javnega poziva. Na podlagi 9. člena Sklepa o organizaciji in začetku dela Zavoda za gozdove Slovenije (Uradni list RS, št. 72/93, 3/94 – popr., 43/94, 15/98, 72/02, 112/06, 97/12, 20/13, 18/15 in 17/23; v nadaljevanju: Sklep) Svet Zavoda sestavlja 27 članov, od tega je 6 članov predstavnikov ustanovitelja. Predstavnike ustanovitelja imenuje Vlada Republike Slovenije na podlagi predhodnega izbirnega postopka, ki ga izvede strokovna komisija.

Kandidati morajo posredovati ustrezna dokazila o izpolnjevanju pogojev in prijavo na obrazcu, ki je priloga javnega razpisa:

* življenjepis;
* izjavo, da ustrezajo pogojem iz 11.a člena Sklepa za imenovanje in ustrezna dokazila;
* izjavo, s katero izrecno dovoljujejo obdelavo in uporabo njihovih osebnih podatkov, vendar izključno z namenom in v zvezi s postopkom imenovanja;
* predstavitveno pismo:
  + interes zaradi katerega se kandidatka oziroma kandidat (v nadaljnjem besedilu: kandidat) vključuje v postopek,
  + dosedanje izkušnje na področju dela javnih zavodov,
  + sposobnosti (npr. organizacijske, komunikacijske, poslovodske sposobnosti za delo v Svetu Zavoda, splošna razgledanost in druga uporabna znanja, komunikacijske sposobnosti, sposobnost timskega dela).

Kandidat, ki se bo javil na javni poziv, mora izkazati izpolnjevanje naslednjih pogojev:

* ima izobrazbo, pridobljeno po študijskem programu druge stopnje, ali izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij (univerzitetna (prejšnja), specializacija po visokošolski strokovni izobrazbi (prejšnja) ali magisterij po visokošolski strokovni ali magistrska (2. bolonjska stopnja));
* ima najmanj šest let delovnih izkušenj s področja gozdarstva, ohranjanja narave, javnih financ ali znanosti in raziskav na področju gozdarstva ali narave;
* ni član sveta zavoda kot predstavnik ustanovitelja v več kakor treh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje vlada;
* če je član javni uslužbenec, ki je zaposlen pri državnem organu, ne sme biti član v več kakor dveh organih nadzora ali upravljanja pravnih oseb javnega sektorja, v katerih vlogo ustanovitelja v imenu Republike Slovenije izvršuje vlada;
* ima delovne izkušnje v državni upravi ali v javnih zavodih, katerih ustanovitelj je Republika Slovenija, s področja gozdarstva, ohranjanja narave, javnih financ ali znanosti in raziskav na področju gozdarstva ali narave.

Ocenitev, izbiro in uvrstitev kandidatov na seznam primernih kandidatov za predstavnike ustanovitelja v svetu Zavoda bo opravila strokovna komisija. Prednost imajo kandidati, ki imajo znanje in izkušnje s področja vodenja in upravljanja zavodov ter s področja delovanja Zavoda za gozdove Slovenije. V kolikor se na javni poziv ne bo prijavilo zadostno število kandidatov ali če prijavljeni kandidati ne bodo izpolnjevali pogojev, bo strokovna komisija v stalni seznam primernih kandidatov uvrstila tudi kandidate, ki se na javni poziv niso prijavili, vendar izpolnjujejo pogoje iz tega javnega poziva, brez ponovljenega javnega poziva.

Kandidati pošljejo vlogo v zaprti ovojnici z označbo: »**Za javni poziv – Svet Zavoda za gozdove Slovenije«** in sicer na naslov: Ministrstvo za kmetijstvo, gozdarstvo in prehrano, Dunajska 22, 1000 Ljubljana, v roku 15 dni po objavi tega javnega poziva. Za pisno obliko prijave se šteje tudi elektronska oblika, poslana na elektronski naslov: **gp.mkgp@gov.si**, pri čemer veljavnost prijave ni pogojena z elektronskim podpisom.

Kontaktna oseba za dodatna pojasnila:

* Maja Žbogar, elektronski naslov: maja.zbogar@gov.si, telefon: 01/478 90 12

Kandidati bodo obveščeni le v primeru uvrstitve na seznam primernih kandidatov, ne pa tudi v primeru neuvrstitve v nadaljnji postopek in neimenovanja. V postopku javnega poziva ni možnosti vlaganja pravnih sredstev.

Kandidati kazensko in materialno odgovarjajo za pravilnost navedb v vlogi.

* Priloga: prijavni obrazec